ΚΑΝΟΝΙΣΜΌΣ (EE) αριθ. 153/2014 ΤΟΥ ΣΥΜΒΟΥΛΊΟΥ της 17ης Φεβρουαρίου 2014 για την τροποποίηση του κανονισμού (ΕΚ) αριθ. 314/2004 για ορισμένα περιοριστικά μέτρα σχετικά με τη Ζιμπάμπουε και την κατάργηση του κανονισμού (ΕΕ) αριθ. 298/2013 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 215, Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής, Εκτιμώντας τα ακόλουθα: (1) Ο κανονισμός (ΕΚ) αριθ. 314/2004 του Συμβουλίου (1) θέτει σε εφαρμογή ορισμένα μέτρα που προβλέπει η απόφαση 2011/101/ΚΕΠΠΑ του Συμβουλίου (2), περιλαμβανομένης της δέσμευσης κεφαλαίων και οικονομικών πόρων ορισμένων φυσικών ή νομικών προσώπων, οντοτήτων και φορέων. (2) Η αναστολή των ταξιδιωτικών περιορισμών και των μέτρων δέσμευσης περιουσιακών στοιχείων που εφαρμόζονται στα περισσότερα από τα πρόσωπα και τις οντότητες που καθορίζονται στο παράρτημα I της απόφασης 2011/101/ΚΕΠΠΑ θα πρέπει να ανανεωθεί και να επεκταθεί περαιτέρω ώστε να καλύπτει οκτώ ακόμη πρόσωπα. (3) Ορισμένα από τα εν λόγω μέτρα εμπίπτουν στο πεδίο εφαρμογής της Συνθήκης για τη λειτουργία της Ευρωπαϊκής Ένωσης και, επομένως, προκειμένου ιδίως να εξασφαλισθεί η ομοιόμορφη εφαρμογή τους από τους οικονομικούς φορείς σε όλα τα κράτη μέλη, είναι αναγκαία η θέσπιση νομοθεσίας σε επίπεδο Ένωσης για την εφαρμογή τους. (4) Στον κανονισμό (ΕΚ) αριθ. 314/2004 θα πρέπει να προστεθεί επικαιροποιημένο παράρτημα, ώστε να περιλαμβάνονται οκτώ ακόμη πρόσωπα για τα οποία θα ισχύει η αναστολή των απαγορεύσεων που καθορίζονται στο άρθρο 6 παράγραφοι 1 και 2, επιπλέον των 81 προσώπων και οκτώ οντοτήτων για τα οποία προβλέπεται ήδη η αναστολή εφαρμογής του άρθρου 6 που προβλέπεται από τον κανονισμό (ΕΕ) αριθ. 298/2013 του Συμβουλίου (3). (5) Ο κανονισμός (ΕΚ) αριθ. 314/2004 θα πρέπει, επομένως, να τροποποιηθεί αναλόγως. (6) Η παράταση της αναστολής που προβλέπεται στον κανονισμό (ΕΕ) αριθ. 298/2013 πρόκειται να λήξει στις 20 Φεβρουαρίου 2014 και η εν λόγω παράταση πρόκειται να προβλεφθεί στον παρόντα κανονισμό. Για λόγους νομικής σαφήνειας, επομένως, ο κανονισμός (ΕΕ) αριθ. 298/2013 θα πρέπει να καταργηθεί. (7) Ο παρών κανονισμός πρέπει να αρχίσει να ισχύει την ημέρα της δημοσίευσής του, ώστε να διασφαλιστεί η αποτελεσματικότητα των μέτρων που προβλέπονται στον παρόντα κανονισμό, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 314/2004 τροποποιείται ως εξής: 1) Στο άρθρο 6, προστίθεται η ακόλουθη παράγραφος: «4. Τα μέτρα των παραγράφων 1 και 2 αναστέλλονται για τα πρόσωπα και τις οντότητες που απαριθμούνται στο παράρτημα IV.». 2) Το παράρτημα του παρόντος κανονισμού προστίθεται ως παράρτημα IV. Άρθρο 2 Ο κανονισμός (ΕΕ) αριθ. 298/2013 καταργείται. Άρθρο 3 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Φεβρουαρίου 2014.

[Source: multi_eurlex | Tokens: 2724]